I QVARTZ ser vi os selv som en civilisation og vi forventer, at vores medarbejdere opfører sig civiliseret. Seksuelle krænkelser er ikke civiliseret og håndteres derfor på samme vis, som andre uciviliserede handlinger såsom at slå og mobbe eller stjæle af kassen. Det er klart, at vi som en værdidrevet virksomhed italesætter og har klare principper for dette. Vi oplever, at der et kæmpe stort gab imellem de gode intentioner og de faktiske normer i samfundet og mener derfor, at "Metoo-bevægelsen" har hjulpet til at skabe fokus på et skræmmende samfundsmæssigt problem.
- Hans Henrik Beck, Managing Partner, QVARTZ
Jeg opfordrer alle - mandlige som kvindelige - ledere til at melde klart ud, både internt i deres organisationer og eksternt til hele verden: #NotOnMyWatch. Vi accepterer ikke nogen form for seksuelle krænkelser eller sexisme. Det er ikke en del af den kultur vi ønsker på vores arbejdsplads.
- Meta Louise Foldager Sørensen, CEO, Meta Film og SAM Productions
Mandighed er pik. Uden pik ingen mand. Mandighed er ordentlighed. Uden ordentlighed ingen mandighed. Voldtægt, ydmygelser, og krænkelser begås af svæklinge og stakler. Jeg byder #MeToo kampagnen velkommen.
- Thomas Heurlin, Direktør, Impact TV
Et trygt arbejdsliv uden mobning eller krænkelser er helt afgørende. Derfor er den dagsorden, som #MeToo har sat kanon vigtig. Det har været med til at sætte fokus på et alt for tabubelagt problem. Alle skal kunne gå på arbejde uden at opleve, at ens grænser bliver overskredet. Det er især skræmmende, når magtforholdet er skævt, og den krænkede er afhængig af krænkeren.
- Marianne Vind, Næstformand HK/PRIVAT
#MeToo-bevægelsen har gjort det nemmere at sige fra og bryde med en negativ kultur, som tidligere har været accepteret. Derfor støtter LO dette filmiske projekt. Jeg håber, at mange vil lytte til fortællingerne, som desværre alt for ofte er et vilkår for kvinder på arbejdsmarkedet.
- Nanna Højlund, Næstformand, LO
De mange beretninger fra især kvinder i mange fag og på meget forskellige arbejdspladser fortæller om et strukturelt og tabubelagt problem, som omfatter hele arbejdsmarkedet. Alle kvinder og mænd skal kunne udleve deres ambitioner på arbejdsmarkedet i et chikanefrit miljø. Fokus og indsatser skal derfor følges ad, hvis fordomme om køn og seksualitet ikke skal hindre vejen til alt fra værkstedet til ledelsesgangene.
- Edith Jakobsen, Arbejdslivspolitisk chef, Djøf
#MeToo er et fundamentalt opgør med magtmisbrug, og vil skabe en ny forståelse af magt - ændre magtens monopol og territorium.
- Margrethe Vestager, EU-Kommisær